ROZHODNUTIE RADY
z 25. júna 2009
o predbežnom vykonávaní a o uzavretí Dohody medzi Európskym spoločenstvom a Švajčiarskou konfederáciou o zjednodušení kontrol a formalít pri preprave tovaru a o colných bezpečnostných opatreniach
(2009/556/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133 v spojení s jej článkom 300 ods. 3 prvou vetou,
keďže:
(1)
Dňa 28. marca 2007 Rada poverila Komisiu, aby začala rokovania so Švajčiarskou konfederáciou s cieľom prerokovať dohodu, ktorou sa zmení a doplní Dohoda medzi Európskym hospodárskym spoločenstvom a Švajčiarskou konfederáciou o zjednodušení kontrol a formalít pri preprave tovaru z 21. novembra 1990 (1) (ďalej len „dohoda z roku 1990“).
(2)
Komisia a Švajčiarska konfederácia prerokovali už uvedenú zmenu a doplnenie dohody z roku 1990, ktoré okrem iného spočívajú v rozšírení jej rozsahu pôsobnosti na colné bezpečnostné opatrenia. Mal by sa prevziať obsah dohody z roku 1990 do novej konsolidovanej dohody.
(3)
Nová konsolidovaná dohoda by sa mala schváliť.
(4)
Do dokončenia vnútorných postupov zmluvných strán by sa mala nová konsolidovaná dohoda predbežne vykonávať od 1. júla 2009, čo je dátum, od ktorého sa začnú uplatňovať colné bezpečnostné opatrenia zavedené v rokoch 2005 a 2006 zmenami a doplneniami Colného kódexu Spoločenstva (2) a jeho vykonávacích ustanovení (3).
(5)
Malo by sa stanoviť zastúpenie Spoločenstva v spoločnom výbore zriadenom novou konsolidovanou dohodou a určiť vnútorné postupy potrebné na zabezpečenie riadneho fungovania uvedenej dohody,
ROZHODLA TAKTO:
Článok 1
Dohoda medzi Európskym spoločenstvom a Švajčiarskou konfederáciou o zjednodušení kontrol a formalít pri preprave tovaru a o colných bezpečnostných opatreniach sa týmto schvaľuje v mene Spoločenstva.
Text dohody je pripojený k tomuto rozhodnutiu.
Článok 2
Týmto sa predseda Rady poveruje určiť osobu(-y) splnomocnenú(-é) oznámiť úradom Švajčiarskej konfederácie, že postupy Spoločenstva pre schválenie dohody boli dokončené (4).
Článok 3
Do dokončenia postupov potrebných na jej uzavretie sa dohoda predbežne vykonáva od 1. júla 2009.
Komisia je oprávnená dohodnúť neskorší dátum predbežného vykonávania dohody v súlade s jej článkom 33 ods. 3.
Článok 4
Spoločenstvo zastupuje v spoločnom výbore zriadenom podľa článku 19 dohody Komisia, ktorej pomáhajú zástupcovia členských štátov.
Článok 5
O pozícii, ktorú má Spoločenstvo prijať v spoločnom výbore, rozhodne Rada rozhodujúca kvalifikovanou väčšinou na návrh Komisie.
O pozícii Spoločenstva k otázkam, v ktorých má spoločný výbor rozhodovaciu právomoc podľa článku 19 ods. 4 a 5 a článku 21 ods. 2 dohody a ktoré sa týkajú úprav príloh I a II dohody, rozhodne Komisia.
Článok 6
S cieľom zabezpečiť uplatňovanie článku 22 ods. 4 dohody Komisia oznámi Švajčiarskej konfederácii prijatie aktov Spoločenstva, ktoré predstavujú vývoj práva Spoločenstva uvedeného v kapitole III dohody a prílohách I a II k dohode.
Komisia v snahe zabezpečiť rovnocennosť colných bezpečnostných opatrení zmluvných strán je oprávnená prijať potrebné opatrenia uvedené v článkoch 22 a 29 dohody.
Pokiaľ k dátumu začatia uplatňovania príslušných právnych predpisov Spoločenstva spoločný výbor nedospeje k rozhodnutiu o zmene a doplnení dohody a predbežné vykonávanie nových ustanovení nie je možné, Komisia oznámi Švajčiarskej konfederácii pozastavenie kapitoly III dohody v súlade s článkom 29 ods. 2 dohody.
Článok 7
Toto rozhodnutie sa uverejní v Úradnom vestníku Európskej únie.
V Luxemburgu 25. júna 2009